658/2022

Útdráttur

Staðfestur var úrskurður héraðsdóms um að X skyldi sæta gæsluvarðhaldi og einangrun á meðan á því stæði. Þá var L heimilað að rannsaka rafrænt innihald i Phone símtækis sem lagt hafði verið hald á í þágu rannsóknar málsins.

Úrskurður Landsréttar

Landsréttardómararnir Á-kk-nf H-kk-nf, J-kk-nf S-kk-nf og K-kk-nf H-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 24. október 2022, sem barst réttinum ásamt kærumálsgögnum degi síðar. Kærður er úrskurður Héraðsdóms Norðurlands eystra 24. október 2022 í málinu nr. R- [...]/2022 þar sem varnaraðila var gert að sæta gæsluvarðhaldi allt til mánudagsins 7. nóvember 2022 klukkan 16 og einangrun meðan á því stendur. Þá var sóknaraðila heimiluð rannsókn á rafrænu efnisinnihaldi tilgreinds farsíma í umráðum varnaraðila sem haldlagður var í þágu rannsóknar sóknaraðila á sakamáli. Kæruheimild er í g -, i- og l-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess aðallega að hinn kærði úrskurður verði felldur úr gildi en til vara að gæsluvarðhaldi verði markaður skemmri tími og að einangrun verði aflétt.

Niðurstaða

4

Eins og gögn málsins bera með sér stöðvaði lögreglan hraðakstur bifreiðar skammt sunnan við [...] síðdegis 23. október síðastliðinn en varnaraðili var ökumaður hennar. Í farangursrými bifreiðarinnar fundust fræ, áburður og búnaður til ræktunar sem lögreglan telur að nota hafi átt til að rækta kannabis. Verður að fallast á með sóknaraðila að fram sé kominn rökstuddur grunur um að varnaraðili hafi gerst sekur um háttsemi sem fangelsisrefsing er lögð við. Að því leyti er skilyrðum gæsluvarðhalds samkvæmt 1. mgr. 95. gr. laga nr. 88/2008 fullnægt.

5

Rannsókn lögreglu er á frumstigi og beinist að svo komnu máliað því að upplýsa um áfangastað varnaraðila og ætlaða samverkamenn. Hefur sóknaraðili fært nægjanleg rök fyrir því að ástæða sé til að ætla að varnaraðili muni torvelda rannsókn málsins verði hann ekki úrskurðaður í gæsluvarðhald, sbr. a-lið 1. mgr. 95. gr. laga nr. 88/2008. Þá er fallist á með sóknaraðila að nauðsynlegt sé að varnaraðili sæti einangrun meðan á gæsluvarðhaldinu stendur, sbr. 2. mgr. 98. gr. og b-lið 1. mgr. 99. gr. laga nr. 88/2008. Ekki er þó efni til að varnaraðili sæti gæsluvarðhaldi og einangrun lengur en í úrskurðarorði greinir.

6

Í kröfu sóknaraðila til héraðsdóms var einnig farið fram á að lögreglu yrði heimilað að „skoða innihald símtækja í þeirra vörslu sem lögreglan lagði hald á“. Dómari féllst á að fjalla um þessa kröfu samhliða gæsluvarðhaldskröfu yfir varnaraðila. Í úrskurðarorði segir að heimiluð sé „leit í Iphone símtæki“ varnaraðila. Skrá yfir haldlagða muni liggur ekki fyrir meðal rannsóknargagna málsins. Í dagbók lögreglu greinir frá því að samferðarmaður varnaraðila hafi við handtöku verið með i Phone síma með brotnum skjá á sér en ekki er þar vikið að því að fundist hafi símtæki á varnaraðila. Í lögregluskýrslu koma fram upplýsingar sem gefa eftir sem áður til kynna að varnaraðili hafi haft meðferðis símtæki á ferðalagi sínu norður í land en að samferðarmaður varnaraðila hafi notað tækið eftir að afskipti lögreglu hófust til að afla myndar af ökuskírteini varnaraðila.

7

Fyrir Landsrétti hefur varnaraðili ekki hreyft andmælum við því að rannsókn fari fram á rafrænu innihaldi símtækis eins og héraðsdómari heimilaði. Því þykir ekki efni til annars en að staðfesta þá niðurstöðu á þann hátt sem í úrskurðarorði greinir með vísan til 1. mgr. 70. gr. og 1. mgr. 84. gr. laga nr. 88/2008 sem hér eiga við með lögjöfnun.

Úrskurðarorð :

Varnaraðili, X, skal sæta gæsluvarðhaldi allt til miðvikudagsins 2. nóvember 2022 klukkan 16 og einangrun meðan á gæsluvarðhaldinu stendur.

Sóknaraðila, lögreglustjóranum á Norðurlandi eystra, er heimilað að rannsaka rafrænt innihald i Phone símtækis sem sóknaraðili hefur lagt hald á í þágu rannsóknar málsins.